Ontevredenheid oor Bokke-bus van roete afwyk | News24
Ontevredenheid oor Bokke-bus van roete afwyk
Ondersteuners het vanaf 08:00 by “Four Ways” op die Bokke gewag. Foto: Wesley Klue
Duisende Springbok-ondersteuners in Uit-enhage en dele van die Baai is ontevrede nadat die bus met die spelers die afgelope Sondag nie by die beplande roete gehou het nie.
Dié ondersteuners het vir ure met hul groen-en-goud ondersteuningsuitrustings en wapperende vlae die sagte reën en sterk wind trotseer, met die hoop om ’n paar sekondes van die Springbokrugbyspelers en Webb Ellis-trofee te sien.
Die parade, wat na verwagting deur die stad se noordelike voorstede, asook deur Rosedale in Uitenhage sou beweeg, het egter nie dié draaie gehaal nie.
David Goliath, ’n inwoner van Uitenhage wat saam met duisende ander by die bekende vierrigtingkruising in Rosedale gewag het, sê die teleurstelling is daar, maar hulle besef dit is nie die Bokke se skuld nie.
Hy plaas die skuld voor die deur van die metro se reëlingskomitee.
Te midde van dié ontevredenheid en teleurstelling het die Oostelike Provinsie Rugbyunie (Opru) geëis dat die Suid- Afrikaanse Rugbyunie (Saru) die parade moet terugbring na die stad en moet kom voltooi, al is dit met net ’n derde van die spelers.
Mongameli Bobani, burgemeester van die Nelson Mandelabaai-metro, het in ’n verklaring gesê hy neem kennis van die inwoners se pleidooi oor die voorval.
“Ek was deur munisipale amptenare verseker dat hulle nie die besluit hiervoor gemaak het nie en dat alle relevante belanghebbendes ’n rol gespeel het gedurende die beplanningsfases.”
By Opru se kantoor moes André Rademan, president, en Thando Manana, bestuurshoof, Maandagoggend vure doodslaan toe die ontevredenheid na dié unie oorspoel.
Christian Martin, menseregteaktivis in die noordelike voor- stede, het vroegoggend Opru se hekke met ’n slot en ketting toegesluit en die ingang met sy motor versper om antwoorde van die unie te eis.
Hy glo Saru moet die toer kom voltooi, al ry die bus net in die gebiede waar hulle nie kon uitkom nie en al deel hulle net handtekeninge uit.
“Dit gaan oor meer as net dié gebiede. Jong seuns wat met hul hele harte hul helde wou sien, is van die geleentheid beroof.”